A Tanács 2063/94/EK rendelete

(1994. július 27.)

az Európai Képzési Alapítvány létrehozásáról szóló 1360/90/EGK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 235. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel az Európai Tanács 1989. december 8–9-i ülésén a Bizottság javaslatára felkérte a Tanácsot, hogy fogadja el a közép- és kelet-európai Európai Képzési Alapítvány létrehozásához szükséges határozatokat; mivel ennek megfelelően 1990. május 7-én a Tanács elfogadta az említett alapítványt létrehozó 1360/90/EGK rendeletet [4];

mivel az 1360/90/EGK rendelet 19. cikke kimondja, hogy a rendelet az alapítvány székhelyének illetékes hatóságok által történő meghatározását követő napon lép hatályba;

mivel a tagállamok kormányainak Brüsszelben, 1993. október 29-én államfői és kormányszinten találkozó képviselői közötti általános egyetértés alapján hozott határozat [5] értelmében az alapítvány székhelye Torino lesz;

mivel az 1360/90 rendelet értelmében azok az országok részesülhetnek az alapítvány programjaiban, amelyek a 3906/89/EGK rendelet [6] ("Phare-program") szerint gazdasági támogatásban részesülhetnek,

mivel 1993. július 19-én a Tanács elfogadta a "Tacis-programot", a volt Szovjetunió független államai és Mongólia gazdasági reformjához és fellendüléséhez nyújtandó műszaki támogatás nyújtásáról szóló 2053/93/Euratom/EGK rendeletet [7];

mivel a Tacis-program alapján támogatásban részesülő államok és a Phare-programra jogosult államok erőfeszítéseket tesznek a gazdasági és társadalmi reformok elérésére, és mivel ezekben az államokban a piacgazdaságra való áttérés biztosítását és a demokrácia megerősítését célzó, folyamatban lévő reformok alapja a munkaerő fejlesztése;

mivel az alapítvány működési területének a volt Szovjetunió államaira és Mongóliára történő kiterjesztése erősíti a Közösség politikájának koherenciáját az ezen országoknak nyújtott gazdasági támogatás területén;

mivel az alapítvány megfelelő intézményi keretet biztosít arra, hogy a Közösség tapasztalatait ezen államok rendelkezésére lehessen bocsátani annak érdekében, hogy a szakképzés területén történő fejlesztésre és átszervezésre vonatkozó kéréseik teljesüljenek – amint az a Phare- és Tacis-segély programjából is kitűnik;

mivel az 1360/90/EGK rendelet 14. cikke előírja, hogy az alapítvány rendes munkavállalóira vonatkozó szabályok és rendeletek megegyeznek az Európai Szakképzés-fejlesztési Központ munkavállalóinak alkalmazási feltételeiről szóló, 1976. június 29-i 1859/76/EGK-Euratom-ESZAK tanácsi rendeletben [8] megállapított rendelkezésekkel [9];

mivel szükséges, hogy a különféle decentralizált szervek személyzetének igazgatását illetően közösségi szinten biztosítva legyen a koherencia és különösen, hogy az Európai Közösségek tisztviselőire és egyéb alkalmazottaira vonatkozó szabályok és rendeletek alkalmazása teljeskörűen érvényesüljön;

mivel a Bizottság által 1992. december 17-én a költségvetési hatóság részére készített, a belső pénzügyi ellenőrzésre vonatkozó közlemény megállapítja, hogy a pénzügyi ellenőr ennek a feladat nak a gyakorlására történő kinevezése gyakorlati szempontokon és hatékonysági megfontolásokon alapul;

mivel a Szerződés 206a. cikkét az Európai Unióról szóló szerződés hatályon kívül helyezte, és a 188c. cikk az ebben a témakörben irányadó új rendelkezés;

mivel az 1360/90/EGK rendelet 1993. október 30-ig nem lépett hatályba, az alapítvány munkája során szerzett tapasztalatok figyelését és értékelését célzó eljárás előzetes ténymegállapításait nem lehetett 1992. december 31-ig benyújtani az Európai Parlamentnek, a Tanácsnak és a Gazdasági és Szociális Bizottságnak, a rendelet 17. cikkében foglalt rendelkezések szerint,

ELFOGADTA EZT A RENDELETET:

1. cikk

Az 1360/90/EGK rendelet a következőképpen módosul:

(1) Az 1. cikk (1) bekezdésének helyébe következő rendelkezés lép:

"A rendelet létrehozza az Európai Képzési Alapítványt (a továbbiakban: "alapítvány"), amelynek célja a szakképzési rendszerek fejlesztéséhez való hozzájárulás:

- Közép- és Kelet-Európa olyan országaiban, melyeket a 3906/89/EGK rendeletben vagy bármely ezt követő vonatkozó jogszabályban a Tanács gazdasági segítségre jogosultnak jelölt meg, és

- a volt Szovjetunió független államaiban és Mongóliában, amelyek a 2053/93/Euratom/EGK rendelet alapján, vagy bármely ezt követő vonatkozó jogszabály alapján a gazdasági reformot és fellendülést támogató programban való részvételt élvező országok.

Ezeket az országokat a továbbiakban "jogosult országoknak" – nak nevezzük."

(2) A 3. cikk c) pontjának helyébe a következő rendelkezés lép:

"c) az a) és b) pontok alapján;

- megvizsgálja a képzési támogatás közös vállalkozásainak körét, beleértve a kísérleti vállalkozásokat, meghatározott projektekre létrehozott speciális nemzetközi csoportok kialakításának lehetőségét a különleges projektek és a közös finanszírozásra alkalmas programok kidolgozásához,

- az olyan projektek tervezésének és előkészítésének finanszírozása, amelyek végrehajtásának költségeit egy vagy több ország és az alapítvány együttes hozzájárulásai fedezhetik, vagy kivételes esetekben az alapítvány maga viseli;

- a Bizottság vagy a támogatásban részesülő országok kérésére az igazgatósággal együttműködésben a Bizottság és egy vagy több támogatott ország által egyetértőleg elfogadott szakmai képzési programok végrehajtása, a Közösség ezeket az országokat támogató politikájának részeként, a bevont országokban az illetékes hatóságokkal szorosan együttműködő szakemberekből álló multidiszciplináris munkacsoportjai révén, és aktívan támaszkodva a Közösség szakmai képzési programjainak tapasztalataira;".

(3) A 3. cikk e) pontjának helyébe a következő rendelkezés lép:

"e) átruházza az igazgatóságra az alapítvány által teljesen vagy részben finanszírozott projektek versenyeztetési eljárásai kidolgozásának hatáskörét, teljes mértékben figyelembe véve a 3906/89/EGK rendelet, és különösen annak 7. cikke által, a 2053/93/Euratom/EGK rendelet, és különösen annak 7. cikke által vagy bármely ezt követő vonatkozó jogszabály által bevezetett eljárásokat;".

(4) A 8. cikk helyébe az alábbi szöveg kerül:

"8. cikk

Kapcsolatok más közösségi tevékenységekkel

A Bizottság az igazgatósággal együttműködve, ha lehetséges, a 3906/89/EGK rendelet 9. cikkében és a 2053/93/Euratom/EGK rendelet 8. cikkében megállapított eljárásnak megfelelően biztosítja az alapítvány munkája és egyéb közösségi szintű tevékenységek között a koherenciát, és ha szükséges, azok komplementaritását, mind a Közösségen belül, mind a jogosult országoknak nyújtott segítség terén, különös figyelemmel a Tempus programra."

(5) A 10. cikk (3) bekezdése második albekezdésének helyébe a következő rendelkezés lép:

"A Bizottság ennek alapján és a jogosult országok számára nyújtandó gazdasági támogatásra fordítható összeg javasolt korlátain belül megállapítja az alapítvány költségvetéséhez való éves hozzájárulás összegét, amelyet felvesznek az Európai Közösségek általános költségvetésének előzetes tervezetébe".

(6) A 11. cikk (2) bekezdésének helyébe a következő rendelkezés lép:

"(2) Az alapítvány összes kiadására tett kötelezettségvállalás és kifizetés, valamint a bevételek nyilvántartása és beszedése ellenőrzését a Bizottság pénzügyi ellenőre végzi."

(7) A 11. cikk (3) bekezdése második albekezdésének helyébe a következő rendelkezés lép:

"A Számvevőszék a Szerződés 188c. cikkének megfelelően megvizsgálja ezeket a számlákat."

(8) A 14. cikk helyébe a következő rendelkezés lép:

"14. cikk

A munkavállalókkal kapcsolatos szabályok

Az alapítvány személyzetére az Európai Közösség tisztviselőire és egyéb alkalmazottaira érvényes szabályok és rendeletek érvényesek.

Az alapítvány gyakorolja személyzete fölött a kinevező hatóság hatáskörét.

Az igazgatóság a Bizottsággal egyetértésben elfogadja a megfelelő végrehajtási szabályokat."

(9) A 17. cikk második bekezdésében az "1992. december 31." dátum helyébe "1997. június 30." lép.

2. cikk

Ez a rendelet Európai Közösségek Hivatalos Lapjában való kihirdetését követő nyolcadik napon lép hatályba.

Ez a rendelet egészében kötelező és közvetlenül alkalmazandó valamennyi tagállamban.

Kelt Brüsszelben, 1994. július 27-én.

a Tanács részéről

az elnök

Th. Waigel

[1] HL C 82., 1994.3.19., 11. o.

[2] HL C 205., 1994.7.25.

[3] HL C 195., 1994.7.18.

[4] HL L 131., 1990.5.23., 1. o.

[5] HL C 323., 1993.11.30., 1. o.

[6] HL L 375., 1989.12.23., 11. o. Legutóbb az 1764/93/EGK rendelet (HL L 162., 1993.7.3., 1. o.) módosította.

[7] HL L 187., 1993.7.29., 1. o.

[8] HL L 214., 1976.8.6., 1. o.

[9] HL L 214., 1976.8.6., 1. o. Legutóbb a 679/87/ESZAK/EGK/Euratom rendelet (HL L 72., 1987.3.14., 1. o.) módosította.

--------------------------------------------------